બીજાને તો સેવાનું ક્ષેત્ર શોધવા જવું પડે પણ નિકીતાની તો સન્મુખ જ હતું. એણે જોયું કે કિડની હૉસ્પિટલમાં ડાયાલિસિસ માટે આવતા ગરીબ દર્દીઓને અઠવાડિયામાં ત્રણ વાર ડાયાલિસિસ કરાવવાની જરૂર હોય, પરંતુ પૈસાના અભાવે માત્ર બે વાર જ કરાવતા. જેને બે વાર કરાવવાની જરૂર હોય તે માત્ર એક જ વાર કરાવતા. નિકીતાએ મનોમન નક્કી કર્યું કે આવા દર્દીઓને મદદ કરવી અને તે પોતાની નૃત્યકલા પ્રસ્તુત કરીને. આ કાર્યના શ્રીગણેશ જૂનાગઢમાં કર્યા. જૂનાગઢના મેડિકલ ડૉક્ટર કુશળ નૃત્યવિદ અને સ્નેહાળ સ્વજન હતા. આથી નિકીતાએ પહેલો ચેરિટી શૉ જૂનાગઢમાં કર્યો. એની ભાવના, હિંમત અને સેવાવૃત્તિને ઉમળકાભર્યો પ્રતિસાદ મળ્યો. એ પછી વડોદરામાં બે વખત એના ચેરિટી શૉ કર્યા. વલસાડમાં કરેલા ચેરિટી શૉ દ્વારા મળેલી રકમમાંથી અડધી રકમ ત્યાંની કસ્તૂરબા હૉસ્પિટલમાં અને અડધી રકમ ગરીબ દર્દીઓના આ ફંડમાં આપી. વાપીમાં મણિબહેન નાગરજી મહેતા હૉસ્પિટલને સઘળી રકમ આપી. ચેન્નાઈમાં ટૅન્કર ફાઉન્ડેશન ચાલે છે. જે ગરીબોને ડાયાલિસિસ માટે આર્થિક સહાય કરે છે. એણે પણ નિકીતાનો ચેરિટી શૉ રાખ્યો. અમદાવાદમાં 2 સિનિયર સિટિઝનોની ‘આનંદ’ નામની સંસ્થામાં વાર્ષિક દિન નિમિત્તે નિકીતાને નિમંત્રણ આપવામાં આવ્યું અને આ વડીલોએ આ ઉમદા કામ માટે રૂ. 1,18,000નો ફાળો નિકીતાને એના નૃત્ય બાદ અર્પણ કર્યો. અત્યાર સુધીમાં નિકીતાએ ડાયાલિસિસ કરાવતાં દર્દીઓ માટે રૂ. 24,00,000 ની માતબર રકમ એકત્રિત કરી અને બીજા ચાર લાખ કિડનીના દર્દથી પીડાતાં બાળકો માટે એકત્રિત કરીને આપ્યાં. દીવે દીવો પેટાય તે આનું નામ. ભાવનાનો એ દીપક કેટલાયના જીવનને અજવાળી શકે છે.